# Čchin Š’-chuang-ti

Čchin Š’-Chuang Ti
**Čchin Š’-chuang-ti** alebo **Š’-chuang-ti** alebo **Š'-chuang** (čín. 秦始皇帝, pchin-jin: *Qín Shǐ Huáng(dì)* – v prepise: čchin chuang (ti); \* február 259 pred Kr. – † 12. júl 210 pred Kr.) bol formálne posledný kráľ východnej dynastie Čou (周朝, pchin-jin: *Zhōu Cháo*) v čínskom štáte Čchin (秦国, pchin-jin: *Qín*) v rokoch 247 pred Kr. až 221 pred Kr. a zakladateľom novej dynastie Čchin (秦朝, pchin-jin: *Qín Cháo*). Po zjednotení siedmich bojujúcich štátov Čchi (齊), Čchu (楚), Jen (燕), Chan (韓), Čao (趙), Wej (魏) a Čchin (秦) sa stal prvým čínskym cisárom.

Z jeho dynastického mena *Čchin* pochádza naše dnešné pomenovanie *Čína*.

## Meno

始皇帝
Š’-chuang-ti – Prvý cisár (nápis v malom pečatnom písme z roku 220 pred Kr.)
### Rodinné meno

Meno rodiny bolo **Jing** (嬴, pchin-jin: *Yíng*). Rodinné či klanové meno sa dedilo z otcovej strany.

### Osobné meno

Čchin Š’-chuang-ti sa narodil v čínskom mesiaci *čeng* (正), ktorý bol prvým mesiacom v roku a dostal podľa neho osobné meno **Čeng** (政, pchin-jin: *Zhèng*). Oba znaky sa v 3. storočí pred Kr. vzájomne zamieňali.

V starovekej Číne sa nikdy nespájalo osobné meno s menom rodiny (klanu) a používali ho na oslovenie len najbližší príbuzní. Je preto nesprávne označovať ho kombináciou *Jing Čeng* (pchin-jin: *Yíng Zhèng*), *princ Čeng*, alebo neskôr *kráľ Čeng štátu Čchin*.

### Kráľ štátu Čchin

Po nástupe na trón štátu Čchin (秦国) v roku 247 pred Kr. používal titul *Kráľ štátu Čchin* (秦王, pchin-jin: *Qín Wáng*), až do roku 221 pred Kr., kedy dokončil zjednocovanie nezávislých čínskych kráľovstiev a ukončil takzvané Obdobie bojujúcich štátov (战国, pchin-jin: *zhàn guó*), ktoré trvalo od roku 403 pred Kr.

### Prvý cisár (dynastie) Čchin

Zjednotením vtedy známej Číny sa stal bezprecedentným vládcom, a aby sa povýšil nad dovtedajších kráľov, vytvoril nový titul *chuang ti* (皇帝), ktorý sa prekladá ako *cisár* a znie rovnako, ako meno mýtického Žltého cisára (黄帝, pchin-jin: *Huáng Dì*). Prijal potom meno *Prvý cisár* (始皇帝, pchin-jin: *Shǐ Huáng Dì*) a rozhodol, že jeho nástupca bude *Druhý cisár* (pchin-jin: *Èr Shǐ Huáng Dì*), jeho nástupca *Tretí cisár* (pchin-jin: *Sān Shǐ Huáng Dì*) atď. a cisárska dynastia bude vládnuť Číne desaťtisíc generácií.

## Mauzóleum a terakotová armáda

Š’-chuang-ti je pochovaný v mauzóleu v tvare pyramídy 35 km východne od mesta Si-an pri mestečku Lin-tchung (34,381319° s. š., 109,254° v. d.). Pyramída má výšku 76 m.

Čínsky historik S’-ma Čchien napísal sto rokov po smrti Prvého cisára, že na výstavbe jeho mauzólea pracovalo 700 000 robotníkov. Britský historik John Man toto číslo spochybnil a odhadol počet robotníkov na 16 000. S’-ma tiež opisuje údajné dômyselné zariadenia, ktoré mali chrániť pohrebnú komoru, vrátane 100 riek z ortuti a systému automatických kuší namierených proti prípadným vykrádačom.

Mauzóleum je pod virtuálnou ochranou celej armády zostavenej z terakotových sôch vojakov a koní v životnej veľkosti, ktorá sa nachádza asi 2 km východne od pyramídy. Samotná pyramída ešte nebola otvorená.

## Referencie

## Literatúra

* [Ying] Zheng. In: LOEWE, Michael. *A Biographical Dictionary of the Qin, Former Han and Xin Periods : (221 BC – AD 24)*. Leiden; Boston; Köln : Brill, 2000. 837 s. ISBN 90-04-10364-3. S. 654 – 656.
* POKORA, Timoteus. *Čchin Š’Chuang-ti*. 1. vyd. Praha : Orbis, 1966. 218 s. (Portréty; zv. 20.)

## Iné projekty

Commons* Commons ponúka multimediálne súbory na tému **Čchin Š’-chuang-ti**

|  |
| --- |
| Čchin Š’-chuang-ti**dynastia Čchin (秦)** |
| Vladárske tituly |
| Predchodca **Džuang Šiang kráľ** | **kráľ (王) cisár (皇帝)** 247 pred Kr. – 210 pred Kr. | Nástupca **Er-š'-chuang-ti cisár** |